জীবনের অনেক রোমান্টিক ঝুটঝামেলা, হৃদয়ের পিছুটান ও যুক্তির দ্বন্দ্বের পেছনে দায়ী আসলে আবেগ ও বিবেচনাশক্তির মাথার ভেতর ভিন্ন ভিন্ন মস্তিষ্কে কাজ করার কর্ম-বিভাজন। আমাদের বৌদ্ধিকসত্তা সহজে বুঝতে পারে গোটা দুনিয়ার সবচেয়ে বড় সমস্যা হলো বৈশ্বিক উষ্ণায়ন ও দারিদ্র্য। কিন্তু বৌদ্ধিকসত্তার বাড়ি নতুন মস্তিষ্কে। বিশ্বব্যাপী রাজনৈতিক নেতারা সন্ত্রাসের-ভয়-দেখিয়ে জাতীয়তাবাদের-বুলি-আউড়িয়ে ভোগবাদের-মূলা-ঝুলিয়ে আমাদের সরীসৃপীয় আর স্তন্যপায়ীর মস্তিষ্ককে খুব সহজেই চালিত করতে পারেন। রাজনৈতিক-অর্থনৈতিক প্রপাগান্ডা, বাণিজ্যিক বিজ্ঞাপন ও বড় অর্থনৈতিক শক্তির নিয়ন্ত্রণে থাকা প্রচার মাধ্যম তাই সহজেই পারছে আবেগের ঢেউয়ে যুক্তি-বুদ্ধিকে উড়িয়ে দিতে। যে কারণে পৃথিবীতে ক্রমাগত বাড়ছে অপ্রয়োজনীয় প্রযুক্তির বর্জ্য, বনগুলো ক্রমাগত ধ্বংস হয়ে যাচ্ছে, জীববৈচিত্র্য পড়ছে হুমকির মুখে।